На основу члана 57. став 1. тачка 1. и члана 43. став 3. Закона о основама система образовања и васпитања („Службени гласник РС“, бр. 72/09, 52/11, 55/13, 35/15 – аутентично тумачење, 68/15 и 62/16 - УС), Школски одбор Техничке школе у Владичином Хану, на седници одржаној дана 03.03.2017. године, донео је

**ПРАВИЛА ПОНАШАЊА ЗАПОСЛЕНИХ, УЧЕНИКА, РОДИТЕЉА И ТРЕЋИХ ЛИЦА У ТЕХНИЧКОЈ ШКОЛИ У ВЛАДИЧИНОМ ХАНУ**

***I ОПШТЕ ОДРЕДБЕ***

**Члан 1.**

Овим правилима уређују се понашање ученика, запослених, родитеља, односно старатеља ученика и трећих лица у Техничкој школи у Владичином Хану.

**Члан 2.**

Поштовањем Правила обезбеђује се успешно одвијање образовно-васпитне делатности Школе, побољшавају се радна дисциплина и безбедност у Школи, чување школске имовине и имовине ученика, запослених, родитеља ученика и трећих лица и доприноси се повећању угледа школе.

У школи се негују односи међусобног разумевања и уважавања личности ученика, запослених и родитеља. Запослени имају обавезу да својим понашањем и радом доприносе развијању позитивне атмосфере у установи.

**Члан 3.**

Лични подаци о ученику, односно запосленом уписани у евиденцију прикупљају се, обрађују, чувају и користе за потребе образовно-васпитног рада, у складу са посебним законом.

Сви видови прикупљања, обраде, објављивања и коришћења података спроводе се у складу са посебним законом, уз поштовање начела прописаних законом којим се уређује заштита података о личности. Забрањена је употреба података о личности ученика и запослених, ван намене за коју су прикупљени.

За потребе научноистраживачког рада и приликом израде статистичких анализа лични подаци користе се и објављују на начин којим се обезбеђује заштита идентитета учесника образовања и васпитања.

***II ЗАБРАНА ДИСКРИМИНАЦИЈЕ, НАСИЉА***

***И СТРАНАЧКОГ ОРГАНИЗОВАЊА***

**Члан 4.**

У школи су забрањене активности којима се угрожавају, омаловажавају, дискриминишу или издвајају лица, односно групе лица по основу расне, националне, етничке, језичке, верске или полне припадности, физичких или психичких својстава, сметњи у развоју и инвалидитета, здравственог стања, узраста, социјалног и културног порекла, имовног стања, односно политичког опредељења и подстицање или неспречавање таквих активности, као и по другим основама утврђеним законом којим се прописује забрана дискриминације.

Под дискриминацијом лица или групе лица сматра се свако непосредно или посредно, на отворен или прикривен начин искључивање или ограничавање права и слобода, неједнако поступање или пропуштање чињења, односно неоправдано прављење разлика повлађивањем или давањем првенства.

Не сматрају се дискриминацијом посебне мере уведене ради постизања пуне равноправности, заштите и напретка лица, односно групе лица која се налазе у неједнаком положају.

Препознавање облика дискриминације од стране запосленог, ученика или трећег лица у школи врши се на основу ближих критеријума које заједнички прописују министар просвете и министар надлежан за послове људских права.

**Члан 5.**

У школи су забрањени:

1) физичко, психичко и социјално насиље;

2) злостављање и занемаривање ученика;

3) физичко кажњавање и вређање личности, односно сексуална злоупотреба ученика или запослених.

**Члан 6.**

Под насиљем и злостављањем подразумева се сваки облик једанпут учињеног или понављаног вербалног или невербалног понашања које има за последицу стварно или потенцијално угрожавање здравља, развоја и достојанства личности ученика или запосленог.

Занемаривање и немарно поступање представља пропуштање школе или запосленог да обезбеди услове за правилан развој ученика.

Школа је дужна да одмах поднесе пријаву надлежном органу ако се код ученика примете знаци насиља, злостављања или занемаривања.

**Члан 7.**

Под физичким насиљем, у смислу Правила, сматрају се:

1) физичко кажњавање ученика од стране других ученика, запослених и других одраслих особа;

2) свако понашање које може да доведе до стварног или потенцијалног телесног повређивања ученика или запосленог;

3) насилно понашање запосленог према ученицима или другим запосленим лицима, као и ученика према другим ученицима или запосленим лицима.

Под психичким насиљем, у смислу Правила, сматра се понашање које доводи до тренутног или трајног угрожавања психичког и емоционалног здравља и достојанства ученика или запосленог.

 Под социјалним насиљем, у смислу Правила, сматра се искључивање ученика из групе вршњака и различитих облика социјалних активности установе.

**Члан 8**.

У школи је забрањен сваки облик насиља и злостављања о којима говоре Правила, од стране ученика, његовог родитеља, односно старатеља или одраслог лица, над наставником, стручним сарадником, другим ученицима и другим запосленим лицима.

**Члан 9.**

У школи је забрањено страначко организовање и деловање и коришћење школских просторија у такве сврхе.

***III ПОНАШАЊЕ ЗАПОСЛЕНИХ***

**Члан 10.**

 Запослени имају обавезу да својим радом, укупним понашањем и изгледом доприносе угледу Школе и развијању позитивне атмосфере у Школи.

**Члан 11.**

Сви запослени су обавезни:

1) да редовно и на време долазе на посао;

2) да савесно обављају послове свог радног места;

3) да благовремено обавештавају директора или секретара школе о спречености за рад;

4) да се уздржавају од радњи којима се крше права ученика и других лица;

5) да се старају о остваривању права, обавеза и одговорности ученика;

6) да пријављују директору школе или Школском одбору кршење права ученика;

7) да долазе на посао прикладно одевени;

 8) да пре или за време рада не узимају алкохол и друга средства која утичу на способност за рад;

9) да поштују забрану пушења у школи;

10) да не уносе у школу или школско двориште оружје или друга опасна средства којима се може угрозити живот и тело ученика, запослених и трећих лица или се може нанети материјална штета;

11) да за време рада не користе мобилни телефон нити друга средства којима се може ометати процес рада;

 12) да не оштећују имовину школе, ученика, запослених, родитеља ученика и трећих лица;

13) да користе средства школе и потрошни материјал само у службене сврхе;

14) да не износе школску евиденцију, друга документа, средства школе ни потрошни материјал без одобрења директора;

15) поштују распоред дежурства који одреди директор школе.

**Члан 12.**

Наставник је обавезан да у школу дође најмање 10 минута пре почетка часа.

Дежурни наставник је обавезан да у школу дође најмање 30 минута пре почетка наставе у смени.

**Члан 13.**

Дежурни наставник дежурство обавља пре почетка смене и за време одмора.

**Члан 14.**

Дежурни наставник:

1) стара се о одржавању реда и о безбедности у школској згради и у школском дворишту;

2) предузима мере у случају нарушавања реда или угрожавања безбедности;

3) издаје налоге дежурним ученицима и помаже им у раду;

4) ради испуњавања својих обавеза, сарађује с директором и другим лицима запосленим у школи;

5) уредно води књигу дежурног наставника и у њу уписује промене које су од значаја за живот и рад у школи.

**Члан 15.**

Дежурство се обавља на спрату, улазном холу и у школском дворишту, а по потреби и на другим местима.

**Члан 16.**

Одељењски старешина је дужан да:

1) брине о раду и успеху својих ученика;

2) уредно води дневник рада, матичну књигу и другу прописану евиденцију;

3) благовремено прати остваривање распореда часова у свом одељењу и упозорава наставнике који неуредно воде евиденцију;

4) правда изостанке ученика на основу лекарског оправдања или оправдања родитеља, односно старатеља ученика;

5) уписује у ђачку књижицу обавештења за родитеље, односно старатеље ученика и врши контролу упознавања са обавештењем;

6) сарађује са родитељима, односно старатељима ученика и обавештава их о понашању, изостанцима и успеху ученика, пружа информације о другим активностима школе;

7) брине о ученицима свог одељења за време извођења екскурзија, излета, културних манифестација, спортских и других ваннаставних активности ученика.

**Члан 17.**

Дужност стручног сарадника – педагога, библиотекара и других су да:

1) долази у школу најкасније 5 минута пре почетка радног времена;

2) остварује сарадњу са наставницима, родитељима, односно старатељима ученика и са ученицима;

3) извршава друге обавезе у складу са програмом рада стручних сарадника у школи, прописаним одговарајућим Правилником о програму рада стручних сарадника.

**Члан 18.**

Дужности запослених на помоћно-техничким пословима су да:

1) одржавају чистоћу школских просторија, дворишта и спортских терена;

2) помажу у раду дежурном наставнику;

3) дежурају према утврђеном распореду и сменама и не удаљавају се са радног места без дозволе секретара школе;

4) достављају потребан материјал за наставу;

5) обављају своје послове у оквиру радног места;

6) предузимају мере у сарадњи са дежурним наставником да се очува ред и мир, посебно безбедност ученика, запослених у школи и имовина школе;

7) свакодневно прегледају учионице, радионице и остале просторије у школи,

8) утврђују стање објекта и опреме и о томе обавештавају директора или секретара школе;

9) предузимају све мере да се, по завршетку рада, обезбеде и закључају објекти школе, погасе светла, провере водоводне, грејне и друге инсталације.

**Члан 19.**

Домар и спремачице обавезни су да без одлагања обавештавају дежурног наставника, директора или секретара школе о свакој промени која може довести до нарушавања реда и безбедности у школи.

***IV ПОНАШАЊЕ УЧЕНИКА***

**Члан 20.**

Ученици су обавезни:

1) да се придржавају реда у школи, ових Правила и других општих аката школе у просторијама школе и школском дворишту, на другом месту на којем се изводи образовно-васпитни рад, као и на путу између куће и школе;

2) да се придржавају одлука органа школе;

3) да поступају по налогу директора, наставника и стручних сарадника;

4) да се за решавање проблема у односима са другим ученицима, наставницима, родитељима ученика или трећим лицима обраћају дежурном наставнику, одељењском старешини, стручним сарадницима, а по потреби и другим лицима запосленим у школи;

5) да редовно похађају наставу и друге облике образовно-васпитног рада и да уредно извршавају своје школске обавезе;

6) да не касне на наставу нити на друге облике образовно-васпитног рада;

7) да савесно раде на усвајању знања, вештина и вредносних ставова прописаних школских програмом;

8) да прате сопствени напредак и да извештавају о томе наставнике и родитеље, односно старатеље;

9) да у поступку оцењивања покажу своје стварно знање без коришћења разних облика преписивања и других недозвољених облика помоћи;

10) да не ометају извођење наставе и да не напуштају час или други облик образовно-васпитног рада без претходног одобрења наставника;

11) да поштују личност других ученика, наставника и осталих запослених у школи;

12) да се уљудно понашају према другим ученицима, запосленима у школи, родитељима ученика и трећим лицима;

13) да се пристојно одевају у складу са Правилима о одевању у Техничкој школи;

14) да благовремено правдају изостанке;

15) да чувају имовину школе и чистоћу и естетски изглед школских просторија и школског дворишта;

16) да се старају о очувању животне средине и да се понашају у складу с правилима еколошке етике;

17) да се уздржавају од уношења било каквих измена у школској евиденцији;

18) да за време образовно-васпитног рада поштују забрану употребе мобилног телефона и свих других средстава којима се може ометати рад;

19) да у згради школе и школском дворишту, за време обављања образовно - васпитног рада ван зграде школе и школског дворишта, као ни на путу између куће и школе, не носе оружје или друга опасна средства којима се може угрозити живот и тело ученика, запослених, родитеља ученика и трећих лица или се може нанети материјална штета;

20) да се уздржавају од употребе дувана, алкохола, наркотичких и сличних средстава и од подстрекавања других ученика на такву употребу;

21) да се уздржавају од изазивања туче и учествовања у тучи;

22) да се уздржавају од изражавања националне, расне и верске нетрпељивости.

**Члан 21.**

Ученици су обавезни да буду у школи најмање пет минута пре почетка наставе или другог облика образовно-васпитног рада.

**Члан 22.**

У време оглашавања звона за почетак часа, ученици треба да буду у својим учионицама и да мирно чекају долазак наставника.

Уколико је реч о учионицама или кабинетима које откључава наставник, ученици у реду и миру чекају наставника испред учионице или кабинета.

**Члан 23.**

Ученик који је закаснио на час не сме се задржавати у ходницима и другим просторијама школе, већ одмах улази у учионицу или другу просторију у којој се изводи настава његовог одељења.

 После јављања наставнику и пружања обавештења о разлогу закашњења, по одобрењу наставника, ученик одлази на своје место.

За време одласка на место не сме узнемиравати остале ученике, ометати их разговором, нити одговарати на питања ученика због чега је закаснио, већ одмах треба да се укључи у праћење наставе. Уколико му је потребно објашњење у вези са наставом, обратиће се наставнику.

**Члан 24.**

По завршетку школских обавеза, ученици у реду и миру излазе из школе.

**Члан 25.**

Одељењски старешина сваке недеље одређује по два редара са списка (прозивника) из дневника.

Редари су дужни да:

1) проветравају учионицу пре почетка наставе и за време великог одмора и обављају друге радње са циљем да се учионица припреми за наставу;

2) извештавају наставника о одсутним ученицима;

3) чувају личне предмете, књиге и прибор ученика за време часа физичког васпитања и за време великих одмора;

4) пријављују наставнику сваки нестанак или оштећење имовине школе, ученика или запослених лица;

5) обавештавају наставника о променама које могу утицати на безбедност ученика и/или других лица;

6) обављају и друге послове по налогу одељењског старешине или предметног наставника.

**Члан 26.**

Дежурни ученик обавезан је да на месту дежурства буде најмање 15 минута пре почетка наставе у смени.

Дежурство се обавља у улазном холу школе, у просторији посебно означеној за ту намену.

Ученици су ослобођени од наставе за дан на који обављају дежурство.

Дежурство обавља један дежурни ученик кога одређује одељењски старешина, директор школе, секретар школе или стручни сарадник.

Дежурни ученик:

1) евидентира родитеље ученика и трећа лица која улазе у школу, уписивањем њихових личних података, циља доласка и време доласка и одласка;

2) уочава све промене које могу довести до нарушавања реда и безбедности у школи и о њима без одлагања обавештава дежурног наставника, директора или секретара школе;

3) ради испуњавања својих обавеза, сарађује с директором, секретаром, дежурним наставником и другим лицима запосленим у школи.

***ОДНОСИ МЕЂУ УЧЕНИЦИМА***

**Члан 27.**

Односи међу ученицима заснивају се на међусобној сарадњи и помоћи, другарству, пријатељству, уважавању и поштовању личности и пристојном опхођењу.

Међусобне неспоразуме и сукобе ученици решавају у оквиру одељенске заједнице, уз посредовање одељењског старешине, педагога или дежурног наставника.

Ученици су дужни да се пристојно понашају према наставницима и осталим запосленима у школи.

Међусобне неспоразуме и сукобе ученика и наставника решава директор школе у сарадњи са педагогом.

Ученик који се непримерено, грубо, агресивно и некултурно понаша према ученицима, запосленима и трећим лицима, подлеже васпитно - дисциплинској одговорности, у складу са Законом, Статутом школе и Правилником о васпитно – дисциплинској одговорности ученика.

**Члан 28.**

Понашање старијих и физички јачих ученика према млађим, слабијим, болешљивим и ученицима - деци без родитељског старања треба да буде такво да им ублажи њихово стање, а нарочито адаптационе проблеме и тешкоће у социјалним контактима.

***ЛИЧНИ ИЗГЛЕД УЧЕНИКА***

**Члан 29.**

Ученици су дужни да у школу долазе уредни, у пристојној одећи, са пристојним фризурама, а све у складу са Правилима о одевању у Техничкој школи.

***V ПОНАШАЊЕ РОДИТЕЉА УЧЕНИКА И ТРЕЋИХ ЛИЦА***

**Члан 30.**

Родитељи, односно старатељи, ученика и трећа лица (у даљем тексту: трећа лица) обавезни су да поштују Правила и друге опште акте школе.

**Члан 31.**

Трећа лица обавезна су да се приликом уласка у школску зграду јаве дежурном ученику, ради евидентирања.

**Члан 32.**

Трећа лица обавезна су да се према ученицима, запосленима и другим лицима која се затекну у школској згради или школском дворишту понашају уљудно.

**Члан 33.**

Родитељи ученика, поред обавеза које су заједничке за сва остала лица, имају и следеће обавезе:

1) да благовремено правдају изостанке свог детета;

2) да на позив органа школе, педагога или наставника дођу у школу;

3) да редовно измирују новчана дуговања према школи;

4) да редовно долазе на родитељске састанке и да се интересују за учење и владање свог детета;

5) да учествују у раду органа школе чији су чланови;

6) доприносе остваривању планираних задатака школе, побољшању услова живота и рада.

***VI КАЗНЕНЕ ОДРЕДБЕ***

 У погледу казнених одредби примењиваће се одредбе о вођењу дисциплинског поступка садржане у Закону о основама система образовања и васпитања, Статуту Техничке школе и Правилнику о васпитно – дисциплинској одговорности ученика Техничке школе у Владичином Хану.

***VII ЗАВРШНЕ ОДРЕДБЕ***

**Члан 34.**

За спровођење ових Правила одговорни су директор школе и секретар школе.

На све што није регулисано Правилима примењиваће се Закон и Статут школе.

**Члан 35.**

 Ова Правила ступају на снагу даном доношења.

 **ПРЕДСЕДНИК ШКОЛСКОГ ОДБОРА**

 **\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

 **Млађан Младеновић**